Drábiková, Lucia, poslankyňa NR SR (2023-05-24):
Ďakujem za slovo. Vážené kolegyne, vážení kolegovia, pred dvoma rokmi sa podarilo presadiť jednu z našich priorít, čo sa týkalo rodinnej politiky, podarilo sa schváliť tehotenské. Bol to naozaj... myslím si, že taká dosť prelomová myšlienka a som veľmi rada, že ku dnešnému dňu tehotenské poberalo 82-tisíc žien a mali takto možnosť získať pomoc a podporu v období tehotenstva. Keď sme predkladali návrh zákona v roku 2021, tento návrh sa týkal dvoch skupín žien. Jednak to boli ženy, ktoré boli nemocensky poistené, čiže spĺňali tých 270 dní nemocenského poistenia, a tieto ženy majú nárok na tehotenské, neskôr sa k tomu pridali vlastne aj ženy, ktoré pracujú v ozbrojených silách, pretože oni nespadajú pod Sociálnu poisťovňu, a druhou skupinou žien boli plnoleté študentky stredných a vysokých škôl. Doteraz toto tehotenské štipendium pomohlo vyše 300 študentkám, čo som veľmi rada. Len v súvislosti s týmto zákonom prichádzali mnohé ďalšie a ďalšie podnety na situácie, ktoré tieto dva príspevky neriešili, a situácie, kedy žiadateľky, alebo teda budúce mamičky nemali na to nárok, na druhej strane by im tento príspevok veľmi pomohol. Jednou z tých skupín boli a sú práve absolventky. Absolventky strednej alebo vysokej školy vlastne po skončení štúdia sa vlastne rozhliadajú, začínajú pracovať, a pokiaľ otehotnejú v tomto období alebo otehotnejú ešte tesne pred ukončením školy, tak vlastne v tomto období nemajú nárok na žiadnu z týchto foriem príspevku práve preto, že nie sú nemocensky poistené a už nie sú študentkami. Na druhej strane sa ocitajú v takej dosť náročnej situácii, je to krásne obdobie, ale zároveň je to obdobie, ktoré je náročné. Ide o to, že je veľmi ťažké nájsť si prácu, pokiaľ žena vie, že je tehotná. Sú absolventky, ktoré sa na materstvo pripravovali, chystali a snažili sa teda založiť si rodinu už krátko po ukončení školy, pretože vieme, že naozaj to tehotenstvo v tom mladšom veku je omnoho ľahšie zvládateľné, organizmus je na to omnoho lepšie pripravený, je menšie riziko rôznych mutácií a porúch a tieto ženy majú naozaj aj viacej síl a je to, je to vcelku prospešnejšie. A skoršie začatie vlastne materstva môže znamenať aj to, že mamička bude mať viacej detí. Priemerná, priemerný vek rodičky na Slovensku je, alebo teda bol pár rokov dozadu a stále to má stúpajúci trend, 29 rokov. Priemerný vek prvorodičky v tom čase bol 28 rokov. Ja som, myslím, že takto podobne mala dieťatko, a myslím si, že čím viac, čím vyššie sa ten vek posúva, tým je to náročnejšie. Je to náročnejšie z hľadiska zdravotného a niekedy je to náročné aj z hľadiska toho, že vlastne tá žena už prerušuje nejakú kariéru, ktorú si rozbehla, a vlastne prichádza o časť príjmu a tak ďalej. Absolventky, ktoré vlastne otehotnejú, môžu byť tehotenstvom zaskočené, ale môžu byť aj v podstate pripravené, že, že, že aj chceli byť tehotné. V tej situácii, že nemajú vlastne príjem, že majú veľmi ťažkú možnosť nájsť si prácu alebo napríklad majú aj problémy v tehotenstve, čo je celkom bežné, a teda nemôžu natoľko pracovať, tak je to pre nich taká dosť ohrozujúca situácia, o to horšia, pokiaľ otec dieťatka tú ženu opustí, čo sa tiež stáva, žiaľ. Takže práve preto aj v reakciách na viacero, viacero žien, ktoré mi písali, ktorých sa táto situácia takto dotkla, som sa rozhodla a po konzultáciách aj na ministerstve práce sme sa rozhodli predložiť tento návrh zákona nie ako novelu, nie cez sociálne poistenie, keďže tieto ženy nie sú nemocensky poistené, ale podávame úplne nový návrh zákona o novej sociálnej dávke, ktorá sa volá tehotenské pre absolventky. No a teraz trošku poviem k tomu samotnému zákonu. V podstate tá výška toho tehotenského pre plnoleté absolventky stredných a vysokých škôl bude vo výške 200 euro mesačne od 13. týždňa tehotenstva do pôrodu. To je rovnaká výška, ako v prípade tehotenského štipendia. Táto možnosť čerpania je vlastne v tom období do deväť mesiacov od ukončenia štúdia. A je to tak preto, lebo vlastne po tých deviatich mesiacoch už by tie ženy mohli byť nemocensky poistené, ale vlastne do tých deviatich mesiacov túto možnosť nemajú. Príspevok bude vždy poskytovaný za celý kalendárny mesiac, odvtedy vlastne, kedy bola podaná tá žiadosť. A ten proces bude veľmi podobný, ako pri tých ďalších dávkach, žena podá žiadosť na úrad práce, sociálnych vecí a rodiny písomne, elektronicky, kde vlastne dá doklad o absolvovaní štúdia, lekárske potvrdenie o tom, že začal 27. týždeň pred očakávaným dňom pôrodu určeným lekárom a vlastne tie svoje osobné údaje. Žena, ktorá by sa chcela o tento príspevok uchádzať, by mala mať trvalý pobyt na Slovensku, mala by byť plnoletá a nemá nárok na výplatu tehotenského alebo tehotenského štipendia. Čiže nie je možné vyplácať obe dávky naraz. Nárok zaniká, pokiaľ by žena získala nárok na tehotenské, v prípade nástupu na rodičovskú dovolenku alebo narodenie dieťaťa, ukončením tehotenstva, pokiaľ sa naozaj niečo také vážne stane, že o to bábätko príde, končí samotným uplynutím obdobia deväť mesiacov po skončení štúdia, resp. smrťou. Chcela by som vás poprosiť, aby ste tento návrh zákona podporili, aby ste, aby sme podporili vlastne možnosť pre ženy aj v takomto nižšom a lepšom veku možno pre materstvo, aby sme im umožnili, aspoň takouto sumou trošku pomohli v tejto situácii, pretože vieme, aké to je, keď sa vlastne, človek skončí školu, začína si zakladať rodinu, začína pracovať, a mnohé tehotenstvá, mnohé, mnohé ženy odkladajú práve materstvo kvôli finančným problémom, kvôli tomu, že potrebujú si zabezpečiť bývanie, a myslím si, že tento príspevok by mohol napomôcť tomu, aby sa ženy neobávali otehotnieť aj v skoršom veku, aby mohli mať aj neskôr viacej detičiek, keďže začnú skorej. Takže budem rada teda, ak tento návrh podporíte. Platnosť zákona by mala začať od 1. septembra 2023. Ďakujem pekne.